Innokkaimmat testaajat olivat saapuneet huvipuiston porteille jo aamukahdeksalta.

Taiga-vuoristorata sai erinomaisen vastaanoton ensimmäisiltä matkustajilta.

Uuden vuoristoradan rakentamisesta tiedotettiin ensimmäisen kerran yli vuosi sitten maaliskuussa 2018. Taigalla on pituutta 1,1 kilometriä ja se nousee korkeimmillaan 52 metriin. Nopeudeltaan se kiilaa Suomen vuoristoratojen ykkössijalle parhaimmillaan 106 kilometrin tuntivauhdilla.

Iltalehden toimittaja pääsi testaamaan radan jo viime maanantaina, mutta suurelle yleisölle Taiga avattiin virallisesti tänään tiistaina klo 11. Ensimmäisten laitteeseen jonottajien kerrottiin saapuneen huvipuiston porteille hyvissä ajoin jo klo 8.

Vuoristorataan kulkee metsä-teeman mukaisesti sisustetun maisemareitin lisäksi lyhyempi ”vip-polku”, jonne pääsyn lunastaa rannekkeen ja laitelipun yhdistelmällä tai vaihtoehtoisesti useammalla laitelipulla. Laitteen ulosmenotie taas johtaa erilliseen Taiga-teemaiseen matkamuistomyymälään.

Vuoristoradan tieltä on jouduttu poistamaan muun muassa vesivuoristorata Vonkaputous, Vekkula ja lasten ilmaislaite KotKot. Pituutensa vuoksi Taigan reitti leikkaa samalla alueella sijaitsevien Pikajunan, Tulireen ja Maisemajunan kanssa.

”Unelmien täyttymys”

Ensimmäiset matkustajat purkautuivat ulos Taigan kyydistä muutama minuutti lähdön jälkeen. Nelihenkisestä seurueesta Camilla ja lapset Mikaela, Verde ja Linus olivat silmin nähden innoissaan.

– Tätä päivää on ainakin nuori neiti odottanut kuin kuuta nousevaa, kyllä tämä oli unelmien täyttymys. Nyt mennään hakemaan lisää laitelippuja, että päästään oikopolkua, hehkutti myös joukon aikuinen.

Arvosanaa annettaessa asteikolla 1-10 eivät numerot tahtoneet riittää, vaan arvosana 11/10 korjattiin sujuvasti lennossa täyteen sataan.

Yksin matkustanut Mika oli myös tyytyväinen kokemukseen.

– Oli tosi hyvä, pehmeä kyyti ja tosi yllätyksellinen. Ei oikeastaan pelottanut, eli juuri sopiva minun ikäiselleni ihmiselle, hän arvioi.

Menettekö uudestaan?

– Kyllä ainakin kerran vielä tänään.